ดีเอสไอสั่งฟ้อง SLC ข้อหาปั่นหุ้น
ดีเอสไอ อนุมัติสั่งฟ้องสั่งฟ้อง SLC ข้อหาปั่นหุ้น เผยอยู่ระหว่างนัดผู้ต้องหาเข้าพบเพื่อพิจารณาดำเนินการตามกฎหมายต่อไป
19 ม.ค. 2559

พ.ต.อ.ไพสิฐ วงศ์เมือง อธิบดีดีเอสไอ เปิดเผยว่า ได้ลงนามเห็นชอบอนุมัติสั่งฟ้องผู้ต้องหาในคดีปั่นหุ้นบริษัทโซลูชั่นคอนเนอร์ (1998) จำกัด (มหาชน) หรือ SLC ซึ่งปัจจุบันเปลี่ยนชื่อเป็นบริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ตามที่พนักงานสอบสวนได้สรุปสำนวนและเสนอขอความเห็นชอบมายังสำนักงานอธิบดีดีเอสไอตั้งแต่เมื่อวันที่ 15 มกราคมที่ผ่านมา พร้อมกับเอกสารหลักฐานประกอบสำนวนจำนวน 10 ลังกระดาษ
ขั้นตอนต่อไปพนักงานสอบสวนจะนัดผู้ต้องหามาพบเพื่อนำตัวผู้ต้องหาพร้อมสำนวนคดีที่พนักงานสอบสวนมีความเห็นสมควรสั่งฟ้องและหลักฐานประกอบไปส่งมอบให้พนักงานอัยการพิจารณาดำเนินการตามกฎหมายต่อไป
สำหรับผู้ต้องหาที่ดีเอสไอมีความเห็นสมควรสั่งฟ้องในคดีปั่นหุ้นประกอบด้วย นายฉาย บุนนาค ,นายปฐมัน บูรณะสิน ,นายสุพิชยะ ฉายเหมือนวงศ์ ,นายมีศักดิ์ มากบำรุง ,นายอภินันทกานต์ พงศ์สถาบดี ,นายเทพฤทธิ์ สิหิสราภิสิทธิ์ ,นายทรี บุญปราศภัย ,น.ส.ชนาธิป ตันติพูนธรรม ,นายพาวิตต์ นาถะพินธุ ,น.ส.ศิริญา ดำรงวิถีธรรมและ นายไท บุญปราศภัย